KIRJALLINEN KYSYMYS E-0115/02

esittäjä(t): Markus Ferber (PPE-DE) komissiolle

(29. tammikuuta 2002)

Aihe: EU:n ja Japanin teollisen yhteistyön keskus Tokiossa

EU:n ja Japanin teollisen yhteistyön keskuksen pitkäaikainen johtaja Malcolm Trevor kuvaa äskettäin ilmestyneessä kirjassaan Japan: Restless Competitor (Richmond, Surrey 2001) vaikuttavasti muun muassa, kuinka keskukseen kutsutuille eurooppalaisille johtajille esitetään Japanin ulkomaankauppa- ja teollisuusministeriön voimakkaan vaikutuksen vuoksi vain Japanin hallituksen propagandaa, kuinka todellisia tuonnin ja kaupan esteitä valottavat kriittiset näkemykset torjutaan ja kuinka yhteydet maassa oleviin kokeneisiin eurooppalaisiin tuojiin ja johtajiin estetään. Euroopan parlamentin pitkäaikainen Japanin asioiden esittelijä James Moorhouse kirjoitti kirjaan kiittävän esipuheen.

Pyrkiikö komissio tekemään EU:n varoilla Japaniin lähetettyjen johtajien tiedotusohjelmasta entistä objektiivisemman?

Pitääkö se puoliksi EU:n varoilla rahoitetun keskuksen rakennetta kuluneen vuosikymmenen kokemusten valossa vielä asianmukaisena, kun otetaan huomioon, että Japanin ulkomaankauppa- ja teollisuusministeriöllä ja sen nimittämällä johtamiseen osallistuvalla henkilöllä on veto-oikeus kaikissa kysymyksissä?

Millaisia johtopäätöksiä se tekee tästä epätyydyttävästä ja EU:n veronmaksajien kannalta erittäin kalliista ongelmasta?

Erkki Liikasen komission puolesta antama vastaus

(11. maaliskuuta 2002)

Komissio on tietoinen Malcolm Trevorin kirjasta Japan Restless Competitor. Kirjan sisältämät kommentit ja mielipiteet ovat kokonaan kirjoittajan omia. Malcolm Trevor oli EU:n ja Japanin teollisen yhteistyön keskuksen johtaja Tokiossa vuosina 19921996, mutta hän ei ole enää komission palveluksessa.

EU:n ja Japanin teollisen yhteistyön keskusta ovat vuodesta 1986 hoitaneet ja rahoittaneet yhdessä komissio ja Japanin talous-, kauppa- ja teollisuusministeriö (METI). Keskuksen ohjelmien tarkoituksena on esitellä johtajille Japanin liiketoimintatapoja ja -kulttuuria. Human Resources Training Programme (HRTP) ja Topical Missions ovat toimia, jotka auttavat yhteisön yritysjohtajia ymmärtämään paremmin japanilaisia liiketoimintatapoja. Keskus järjestää myös seminaareja, joissa käsitellään yhteisön liiketoimintaa Japanissa. Vuodesta 1997 keskus on ylläpitänyt Vulcanus-ohjelmaa, jonka puitteissa tiede- ja tekniikkaopiskelijat suorittavat intensiivisen neljän kuukauden mittaisen japanin kielen kurssin ja sen jälkeen kahdeksan kuukauden mittaisen työharjoittelujakson japanilaisessa yrityksessä Japanissa. Keskuksen toiminnan ansiosta useat sadat eurooppalaiset ovat saaneet tietoa siitä, miten liiketoimintaa harjoitetaan Japanissa. Osallistujat ovat yleensä kiittäneet keskuksen ohjelmia.

Keskus perustettiin aikana, jolloin kaupankäynnissä Japanin kanssa oli suuria ongelmia. Yhteisön yritysten on edelleenkin vaikea päästä Japanin markkinoille, mutta keskuksen ohjelmat ja yritysjohdon koulutusohjelma Executive Training Programme (ETP) ja Gateway to Japan (GTJ) -ohjelma (joita komissio hoitaa yksin) ovat yhdessä auttaneet yhteisön yrityksiä saamaan jalansijan Japanin markkinoilla.

Keskusta hoidetaan ja rahoitetaan yhdessä Japanin kanssa, ja komissio tarkastelee parhaillaan japanilaisten kumppanien kanssa keskuksen tulevaa roolia.